**Aprob,**

**Ministrul interimar al justiției**

**Lucian Nicolae BODE**

**REFERAT DE APROBARE**

**a Ordinului ministrului justiției privind modificarea și completarea Regulamentului privind organizarea și desfășurarea
activităților și programelor educative, de asistență psihologică și asistență socială din
locurile de deținere aflate în subordinea Administrației Naționale a Penitenciarelor,
aprobat prin Ordinul Ministrului Justiției nr. 1322/C/2017**

Potrivit prevederilor art. 89 alin. (8) și ale art. 165 alin. (5) din Legea nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, publicată în Monitorul Oficial al României, Partea I, nr. 514 din 14.08.2013, cu modificările și completările ulterioare, și ale art. 187 alin. (2) din Regulamentul de aplicare a Legii nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, aprobat prin Hotărârea Guvernului nr. 157/2016, publicată în Monitorul Oficial, Partea I nr. 271 din 11.04.2016, cu modificările și completările ulterioare, *condițiile privind organizarea și desfășurarea activităților educative, de asistență psihologică și asistență socială, instruire școlară, învățământ universitar și formare profesională a persoanelor condamnate se stabilesc prin ordin al ministrului justiției*.

În Monitorul Oficial al României, Partea I, nr. 432 din 12.06.2017 a fost publicat Regulamentul privind organizarea și desfășurarea activităților și programelor educative, de asistență psihologică și asistență socială din locurile de deținere aflate în subordinea Administrației Naționale a Penitenciarelor, aprobat prin Ordinului ministrului justiției nr. 1322/C/2017. Regulamentul are drept scop stabilirea unui cadru unitar și standardizat de organizare și desfășurare a demersurilor educative, de asistență psihologică și socială derulate cu persoanele private de libertate din unitățile subordonate Administrației Naționale a Penitenciarelor.

Funcția de reintegrare socială a persoanelor private de libertate completează dimensiunea custodială a acestora și contribuie la creșterea gradului de siguranță la nivelul comunității. Activitatea de reintegrare socială este prevăzută și reglementată în Legea nr. 254/2013 privind executarea pedepselor și a măsurilor dispuse de organele judiciare în cursul procesului penal, cu modificările și completările ulterioare, la Titlul III, Capitolul VII - pentru persoanele condamnate, respectiv Titlul V, Capitolul VII - pentru persoanele sancționate cu o măsură educativă privativă de libertate.

De la data publicării Ordinului ministrului justiției nr. 1322/C/2017 și până în prezent, au fost înregistrate, la nivelul sistemului penitenciar, o serie de progrese privind cadrul general de reglementare a demersurilor de specialitate, precum și anumite dificultăți în organizarea și desfășurarea activităților curente, care au condus la necesitatea modificării și completării acestui act normativ.

În acest sens, la data de 16.10.2020, prin Decizia directorului general al Administrației Naționale a Penitenciarelor nr. 198 a fost constituit grupul de lucru responsabil cu revizuirea Ordinului ministrului justiției nr. 1322/C/2017 pentru aprobarea Regulamentului privind organizarea și desfășurarea activităților și programelor educative, de asistență psihologică și asistență socială din locurile de deținere aflate în subordinea Administrației Naționale a Penitenciarelor. În cadrul grupului de lucru, au rezultat următoarele aspecte care vor fi dezvoltate în cele ce urmează.

Revizuirea ordinului permite, de asemenea, alinierea practicilor evaluative la abordările actuale privind intervenția recuperativă, prin valorificarea potențialului individual. Astfel, în momentul de față, orientarea persoanelor private de libertate spre activități care să contribuie la reducerea riscului de recidivă, se realizează ținând cont nu numai de factorii de risc, nevoile acestora - care au concurat la apariția și manifestarea conduitelor delincvențiale, ci și raportat la factorii resursă/de protecție, care pot facilita asumarea unui mod de viață independent și responsabil. Prezentarea diadei nevoi-resurse permite o evaluare complexă a beneficiarilor, în vederea elaborării unor strategii de intervenție integrate, individualizate, centrate pe dezvoltarea potențialităților și integrarea socio-profesională optimă. Precizăm că această abordare fundamentează și activitățile prevăzute în actuala Strategie de reintegrare socială a persoanelor private de libertate (ciclul strategic 2020-2024), aprobată prin Hotărârea Guvernului nr. 430/2020 publicată în Monitorul Oficial, Partea I, nr. 494 din 11 iunie 2020.

O altă modificare necesară, din perspectiva intervențiilor de specialitate, se subscrie eforturilor de uniformizare a practicilor din domeniul asistenței sociale, cu cele educative și, parțial, cu cele de asistență psihologică. Astfel, frecvența ședințelor corespunzătoare programelor de asistență socială a fost crescută, astfel încât să se alinieze reglementărilor din domeniul educațional și domeniul asistență psihologică (respectiv, programelor de asistență psihologică specifică).

Referitor la completarea actului normativ, corespunzătoare formării profesionale a persoanelor private de libertate, menționăm că Legea nr. 254/2013, cu modificările și completările ulterioare prevede, la art. 92 alin. (1) faptul că: „*Formarea profesională a persoanelor condamnate se realizează, în funcție de opțiunile și aptitudinile lor, prin programe de inițiere, calificare, recalificare, perfecționare și specializare, stabilite de administrația penitenciarului, în colaborare cu personalul specializat al agențiilor pentru ocuparea forței de muncă, precum și cu alți furnizori de formare profesională acreditați*”. De asemenea, în conformitate cu alin. (4) al aceluiași text normativ: „*Cheltuielile legate de formarea profesională sunt suportate de Ministerul Educației Naționale, Ministerul Muncii, Familiei, Protecției Sociale și Persoanelor Vârstnice, Administrația Națională a Penitenciarelor sau de alte persoane fizice ori juridice*”. Prevederi asemănătoare se regăsesc și în cuprinsul art. 193 din Regulamentul de aplicare a Legii nr. 254/2013 privind executarea pedepselor și a măsurilor privative de libertate dispuse de organele judiciare în cursul procesului penal, cu modificările și completările ulterioare.

Raportat la prevederile legale sus-menționate, în cuprinsul proiectului s-a avut în vedere, așadar, inclusiv ipoteza suportării costurilor aferente organizării unui program de formare profesională, din resursele bugetare aparținând unităților penitenciare, cu respectarea mai multor condiții, prevăzute expres în conținutul ordinului. Totodată, cu prilejul analizării conținutului cadrului normativ în vigoare, au mai fost operate și alte clarificări și reformulări punctuale, care permit practicienilor o cât mai bună înțelegere și aplicare a activităților și programelor educative, de asistență psihologică și asistență socială, conform domeniului de competență.

În vederea elaborării prezentului act normativ au fost consultate structurile de specialitate din cadrul Administrației Naționale a Penitenciarelor, precum și unitățile subordonate acesteia.

Față de cele prezentate mai sus, a fost elaborat proiectul de Ordin al ministrului justiției privind modificarea și completarea Regulamentului privind organizarea și desfășurarea activităților și programelor educative, de asistență psihologică și asistență socială din locurile de deținere aflate în subordinea Administrației Naționale a Penitenciarelor, aprobat prin Ordinului Ministrului Justiției nr. 1322/C/2017, pe care, dacă sunteți de acord, vă rugăm să îl aprobați.